Omnibus ab æterno et in ævum commune mortalibus, summa et ineffabili Dei omnipotentis providentia, liberi arbitrii copiam fore collatam, utriusque tam veteris quam novi Testamenti multiplex pagina effabiliter intonat. Horum ego, quamvis indignus, Dei servorum servus, Unaldus, Bruliensium vicecomes cognominatus, me ipsum et substantiam universam quam abere videor, cum consilio et voluntate genitricis meæ domne Adaleidis et fratris mei Hugonis vicecomitis, aliorumque plurimorum nobilium virorum, pro salute et remedio animæ genitoris mei Rotgerii et avunculi mei Saxetonis, Aginnensis æcclesiæ quondam decani, et omnis progeniei nostræ, et simul cunctorum fidelium vivorum et defunctorum, precipue autem pro refrigerio animæ meæ, cedo regi regum Deo omnipotenti sanctissimisque et summis apostolis ejus Petro et Paulo, ac celeberrimo loco Cluniaco, abbatique venerando domno Hugoni, simulque omnibus sibi in eodem officio succedentibus, et fratribus in ipso loco sub regulari tenore degentibus, tam futuris quam presentibus, æcclesiam mei juris in honore sancti Martini pontificis consecratam, Alairacum cognominatam, in pago Aginnensi, supra fluvium Garonnæ et Gercis sitam, totam ab integro, excepta quinta decimæ parte que est cujusdam nostri consanguinei. Dono etiam et alias ecclesias, scilicet Sancti Saturnini in eodem loco constructam, Sancti Petri de Casals, Sancti Vincentii de Avezag, absque tertia parte, Sancti Vincentii de Preissag, Sancte Mariæ de Manzovilla, Sancti Gervasii de Cirsol, Sanctæ Mariæ et Sancti Saturnini æcclesiam in Siriniaco, silvam unam et æcclesiam in honore Sanctæ Mariæ in eadem silva, alodium de Montguasco; has, inquam, ecclesias cum universis apendiciis suis, quæ nunc in possessione earum haberi videntur, vel Deo auxiliante quicquid in terris, vineis, et silvis, aquis, molendinis et pascuis, cultis et incultis, cum omnibus jam adeptis et adhuc adapiscendis, quemadmodum et in hac eadem denotatione subscripta habere videntur. Non solum autem hæc, sed et cetera quæcumque a coquumque, cunctis diebus, vita comite, augere potero vel adjungere abbati et fratribus Moysiacencis monasterii, jussu et imperio domni Hugonis Cluniensium reverendi abbatis, consilio et voluntate fratrum omnium Cluniensis capituli, quandiu locus ipse cum hibidem Deo servientibus in subjectione et ordinatione jam dicti loci Cluniaci perstiterit et permanserit, tenere, regere et possidere, censeo ac dispono, tali tenore et ordine quatenus per singulos annos jure perpetuo annuatim censum, id est decem solidos probate ac legitimæ monetæ senioribus Cluniaco persolvant; reliqua vero quæ inde habere potuerint in Dei servitio ac propriis usibus perhenniter ipsi habeant et possideant. De cetero ergo, quia sancta et salubris est cogitatio pro defunctis exorare, ut a peccatis solvantur, memorandum ac memoriæ comendandum dignum duxi in memoriale perpetuum humiliter implorans, supradictis in locis, Cluniaco scilicet et Moysiaco, sub regulari scemate degentes, omni anno in perpetuum, pro animabus genitoris ac genitricis meæ, necnon et avunculi mei jam dicti Saxetonis, anniversarium diem memoriter agere. Hujus siquidem cessionis atque donationis descriptio facta est anno incarnationis Domini nostri Jesu Christi MLXII, sede residente in apostolica divæ memoriæ Alexandro papa, Franchorum regni regente monarchiam serenissimo rege Philippo per omnia. Si quis autem, quod absit, vel alterius vel nostræ generositatis maligno spiritu agitatus, hanc nostræ cessionis ælemosinam inquietare ausus fuerit, aut aliquo modo infectam reddere presumpserit, æterno omnipotentis Dei judicio omniumque sanctorum, et nunc et in evum se sentiat ac cognoscat dampnandum, insuper et apostolicæ sedi presidentis auctoritate et potestate, omniumque catholicæ ecclesiæ episcoporum anathematizandum et excommunicandum, et quousque resipiscat ac satisfacere studeat, plusquam ethnicum et publicanum liminibus sanctæ ecclesiæ procul pellendum; nomina autem eorum qui hanc cessionis meæ cartam ita tenendam, possidendam, habendamquæ firmaverunt hæc sunt: in primis venerabilis Hugo, Cluniensium abbas, in cujus presentia hæc sunt ordinata atque sub ejus manibus firmata. Post ipsum quoque memorande memoriæ domnus Durannus, abba simul et episcopus, cujus consilio hæc agenda disposuimus. Post hos, ego ipse Hunaldus propriis manibus et viva voce firmavi. Adalert genitrix mea firmavit. Hugo vicecomes, frater meus, firmavit. Willelmus Arnaldi et filius ejus Petrus firmaverunt. Garsia Arnal, cognomento Guailard, firmavit. Willelmus Siguini et frater ejus firmaverunt. Rodlannus et filii ejus firmaverunt. Willelmus Garsia et filii ejus, aliiquæ quamplures firmaverunt.